<classify> TATHIMINI ya athari kwa mazingira zilifanywa na Baraza la Taifa la Hifadhi na Usimamizi wa Mazingira NEMC kabla ya baraza hilo kuridhia ujenzi wa Mradi wa Kufua Umeme wa Maporomoko ya Maji katika Mto Rufi ji maarufu Stieglers Gorge, Mkurugenzi Mkuu wa baraza hilo, Dk Samuel Gwamaka ameeleza hivi karibuni.Amewahakikishia wajumbe wa Bodi ya NEMC wanaotembelea mradi huo, NEMC ina dhamana ya kuhifadhi mazingira ilishiriki hatua za awali kabla ya ujenzi wa mradi kuanza na hautaathiri mazingira. Tumeshiriki hatua zote za awali zilizochukuliwa kabla ya kuanza mradi na NEMC itakuwa ikifanya ziara za mara kwa mara kuhakikisha maendeleo ya mradi yanaenda na utunzaji mazingira, alieleza.Alisema mradi huu una umuhimu kiuchumi na kwa maendeleo ya nchi na NEMC itashirikiana na wadau wa mazingira na mamlaka nyingine kuhakikisha athari za kimazingira hazitokei wakati mradi unajengwa. Jukumu letu ni kuufanya mradi huu mkubwa utekelezwe kwa vitendo ili kuzalisha umeme ambao utakuwa chachu katika ujenzi wa viwanda, alisema Dk Gwamaka.Alisema Serikali imejipambanua kujenga uchumi wa kati na viwanda ifikapo 2025 na kuongeza kuna kila sababu ya watendaji wake kuhakikisha wanawajibika katika nafasi zao ili azma ya serikali iweze kutimia. Suala la maendeleo ni mtambuka hivyo kila mmoja katika nafasi yetu tunapaswa kushirikiana kuhakikisha mipango yote ya serikali inatekelezwa.Kwa upande wetu sisi NEMC tumejipanga kuhakikisha tunakuwa sehemu ya utekelezaji wa miradi ya serikali, alisema. Aidha, Dk Gwamaka alieleza kuwa NEMC itaendelea kutoa elimu kwa wananchi juu ya utunzaji na uhifadhi wa mazingira ili waenzi mazingira. Lengo ni kuwajengea uwezo juu ya umuhimu wa utunzaji na uhifadhi wa mazingira hasa katika maeneo ya vyanzo maji yanayoingia katika Mto Rufiji ili mto huo uwe na maji mengi wakati wote na mradi wa uzalishaji umeme uwe endelevu, alisema. Pia ametoa rai kwa jamii kuachana na kulima katika maeneo ya vyanzo vya maji.  <topic>: kitaifa 